Hədá, ńdɔ bitúgā bíé bí ngásúbū, bɔ́ ai nyé nâ: “Ǎ tārá, ngə́ profɛ́d á bénde wa nâ ó bɔ é dzam anə́ áyē, yə o bɔ̌ dɔ́ tə bɔ ? Fóg fé hḿ éyɔŋ a dzó ai wa nâ: “Wɔ́bɔ́gɔ̄ ó fub ?” 14Ńdɔ fɔ́ɔ́ Naamân a ngásigi óswē Yórdan, a wɔ́bɔ́ óswē biyɔŋ zamgbál, anə́ ḿból Elizé mod Zambá á ngātə́bələ nyé, etíe etíé tē nyɔ́l ē ngatəg nyé anə́ nyɔ̂l mǎn ebɔbɔg mɔ́n, é zām é ngābə́ nyē á nyɔ́l ē man yǎ kudu. 15Ńdɔ a ngádúgan ai mvús, ǹsámbá ai é bod ǎ wulugu ai bɔ́, a sɔ́ tə́bə̄ á mís mə́ Elizé, nyé nâ: «Mə tóan yǎ fɔ̄ɔ̄ dɔ yəm étɔ̄á dzī: Zambá ḿfə̄ á sə́ kig vóm ḿfə́ á sí ndon ésə, a lodǒ fə anə́ âyɔŋ Ísraɛ̂l. Ńdɔ makogolan ai wa, nɔŋɔ́ tə́ éfáī ngāŋ yā étūgā dzóe é sɔ́ wa və́ dzī ». 16Ńdɔ Elizé á ngāyalan, nyé nâ: «Və anə́ Ńtī á və̌, maa mə tə́lə̄ fə̄ á mís móé, mǎngāyə́bə́ kig efái tē ». Naamân á mǎn fɔ̄ɔ̄ é mam mə́sə̄ mə́ ngákə, təge fɔ̄ɔ̄ yə́bə. 17Ńdɔ Naamân ǎ zu dzó ai nyé nâ: «Á bɔ̄ɔ̄ anə́ wádzō, hədá, yə́bə́gə tə́ nâ etúgā dzóe é kə tə́ ai sí yǎ ńnam ví tɔ á tâŋ mim̀bəgə̌ bōzəle míbɛ̄, amú étūgā dzóe yâyǐ kig bǎd və̄ bəzambá bə́fə̄ mə̄túnuŋa, tɔ émá bátum á ndóan, tɔ émá bákə ai mɔ́ á mɔ́, mətúnuŋa mə́sə̄ mâyi kə və ábə Ǹtí. 18Hədá Ǹtondôbə a dzuu tə́ étúgā dzóē é dzam dí nâ: Éyɔŋ ǹtí wama ǎ kə̄ á tə́mpɛl yǎ Rimôn nə́ a kə və́ ólugú, a yə́gə̄ á wɔ́ wáma, maa mə́ lúmbū á tə́mpɛl Rimôn, éyɔŋ nyé a lúmbu, Ǹtondôbə á dzūū étúgā dzíé dzǎm tē.” 19Elizé nyé ai nyé nâ: “Kələ́ mvɔ̄í.” Naamân á ngə̄lə tə kə oyǎb, 20ńdɔ Géhazi, etúgā Elizé, mod Zambá, a ngádzó nâ: “Tám yén, ǹtí wama a bələ́ dzǔ Naamân mǎn Araméan, təge yə́bə̄ nə́ a nɔŋ á mɔ́ móé éfáī yā á ngāsɔ́ ai dzɔ́, sɔŋ hə anə́ Ńtondôbə a və̌, mazu kə́ matsídan nyé á zud, nə́ mə́ nɔŋ dzóm ziŋ ábə̄ nyé. 21Ńdɔ Géhazi a ngákə a toŋ Naamân. Á yén, Naamân a ngáyén mod ziŋ a mbádaga nyé ḿbīl á mvús, ńdɔ a ngásus avól á ékálíg, a kə́ tóban ai nyé nyé nâ: “Yə mam mə́sə̄ mə́ nə mvɔí ?” Nyé ai nyé nâ “Mam mə́sə̄ mə́ nə mvɔí. 22Ǹtí wama a lóm mā nə́ mə́ zu wa kǎd nâ: “Bəndómán bə́bɛ̄ yā bɔ́n bəprofɛ́d bə́ ndəmə fɔ́ɔ́ ma sɔ́ á miǹkǒl yā Efraím; á ńkogolán, váá tə́ bɔ̄ taleǹta sílba m̀bɔ́g ai fía biwɔ́man ébɛ̄”